《九月六日泛舟航村而舟人不审误抵道场之麓越二日登焉因过何山谩赋一首》
宋代·王阮

千岩矗空濛，一水还葱茜。寺从驯虎立，山作盘龙转。

嗟予千里来，适此十年愿。初拿莲叶舟，误逐桃花片。

重携九节筇，上尽百结线。阴崖滴翠寒，竹韵含风战。

树色争烟霏，泓甃靡旱暵。载窥窣堵尖，平视苍狗变。

楼阁撑山光，城郭瞰波面。未觉髀肉酸，先苦银海眩。

晚寻小溪曲，更得何山便。平畴翠浪涌，返照金色现。

回首笑月亭，消息真已荐。

作者简介：（?—1208）宋江州德安人，字南卿。王韶曾孙。孝宗隆兴元年进士。对策极言迁都建康以图进取。光宗绍熙中知濠州，整修战备，金人不敢犯。改知抚州。韩侂胄闻其名，特命入奏，诱以美官，遭拒大怒，批旨予祠。归隐庐山以终。有《义丰集》。